
REFERAT
privind aprobarea reabilitării/confecţionării identice a vitrinelor de lemn de la parterul clădirii istorice din str. F. Mercy nr. 7 din Municipiul Timişoara
Municipiul Timişoara, atestat documentar din anul 1212, deţine un amplu şi valoros patrimoniu arhitectural. Din nefericire, din cauza vechimii lor şi a unei întreţineri inadecvate, odată cu trecerea vremii, majoritatea monumentelor şi clădirilor, valoroase din punct de vedere arhitectural, se află într-o fază avansată de uzură şi degradare. Reabilitarea lor presupune cheltuieli financiare foarte mari, fapt pentru care s-au căutat resurse financiare complementare pentru acoperirea cheltuielilor privind reabilitarea clădirilor istorice.

În contextul proiectului “Reabilitarea prudentă şi revitalizarea economică a cartierelor istorice din Timişoara” - componenta de asistenţă tehnică, finanţat de către Guvernul Republicii Federale Germania în baza Acordului interguvernamental de cooperare între Guvernul Republicii Federale Germania şi Guvernul României, Municipiul Timişoara a solicitat şi a obţinut finanţare pentru aplicarea măsurilor demonstrative de calificare, privind conservarea durabilă şi reabilitarea prudentă a clădirilor publice şi private de interes deosebit.        

Astfel, prin contractul de finanţare nr. 81088240/20.12.2006/SC2007- 4070/20.02.2007, aprobat prin Hotărârea Consiliului Local al Municipiului Timişoara nr. 39/13.02.2007 privind aprobarea Contractului de Finanţare între Societatea Germană pentru Colaborare Tehnică (GTZ) şi Municipiul Timişoara, privind realizarea proiectului "Reabilitarea prudentă şi revitalizarea economică a cartierelor istorice din Timişoara"- măsuri demonstrative, Societatea Germană pentru Colaborare Tehnică (GTZ) a acordat o finanţare în valoare de 440.000 de euro pentru lucrări demonstrative şi de calificare la clădirile istorice, proprietate publică sau privată a Municipiului sau a persoanelor fizice sau juridice, după cum urmează: 

· 400.000 euro - subvenţii pentru costurile de construcţie la măsurile în scop demonstrativ şi de calificare la obiectiv 

· 40.000 Euro – subvenţii pentru asistenţă tehnică.
În cadrul acestui proiect demonstrativ, experţii GTZ au identificat şi au selectat mai multe clădiri care au fost sau sunt în curs de reabilitare, după cum urmează: imobilul din Piaţa Unirii nr. 9, imobilul de pe str. George Coşbuc nr. 1 şi imobilul de pe str. Timotei Cipariu nr. 1 din Municipiul Timişoara. Pentru obţinerea cofinanţării la aceste clădiri, proprietarii au prezentat proiecte tehnice, elaborate şi achitate din surse proprii, şi au asigurat cofinanţarea lucrărilor de execuţie în proporţie de 30%. 

Din fondurile rămase disponibile, reprezentanţii GTZ au considerat oportună realizarea de lucrări demonstrative de reabilitare tematică, şi anume: reabilitarea/confecţionarea identică a tâmplăriei istorice de lemn. 
În acest sens au fost identificate două partere de clădiri, respectiv parterul clădirii istorice din str. F. Mercy nr. 7 (proprietate privată) şi parterul clădirii istorice din str. Ştefan cel Mare nr.2 (proprietate mixtă, din care cca. 90% proprietate a Municipiului Timişoara).

Clădirea istorică de pe str. F. Mercy nr. 7 a avut la parter vitrine de valoare istorică deosebită, dar care, de-a lungul timpului, au suportat intervenţii necorespunzătoare unei reabilitări prudente - tâmplăria iniţială din lemn a fost înlocuită cu material PVC. 
Drept urmare, pentru a respecta principiile reabilitării prudente şi protecţiei monumentelor istorice este necesară înlocuirea vitrinelor actuale din PVC cu tâmplărie de lemn identică cu cea originală, istorică şi aprobarea unei convenţii de subvenţionare, care se va încheia cu proprietarul de la parterul acestui imobil.

Având în vedere cele mai sus menţionate,
PROPUNEM
- aprobarea reabilitării/confecţionării identice a vitrinelor de lemn de la parterul clădirii istorice din str. F. Mercy nr. 7 din Municipiul Timişoara.
- aprobarea Convenţiei de subvenţionare a lucrărilor de mai sus, prevăzută în Anexa la prezentul referat.

